FI Euroopan unionin virallinen lehti C 223/12

Kuulemismenettelystä vastaavan neuvonantajan loppukertomus asiassa COMP/M.3696 — E.ON/MOL

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) 15 ja 16 artiklan mukaisesti — EYVL L 162, 19.6.2001, s. 21)

(2006/C 223/07)

(ETA:n kannalta merkityksellinen teksti)

Komissio vastaanotti 2. kesäkuuta 2005 neuvoston asetuksen (EY) N:o 139/2004 (’sulautuma-asetus’) 4 artiklan mukaisen ilmoituksen ehdotetusta yrityskeskittymästä, jolla saksalainen E.ON-konserni aikoo hankkia yksinomaisen määräysvallan unkarilaisen yrityksen MOL Hungarian Oil and Gas Company Rt.:n (’MOL’) niihin toimintoihin, jotka liittyvät maakaasun tukkutoimituksiin, markkinointiin, kauppaan ja varastointiin. Lisäksi E.ON:n tarkoituksena on hankkia MOL:n 50 prosentin omistusosuus MOL:n ja Gazexportin (Gazpromin tytäryhtiö) yhteisyrityksessä Panrusgázissa.

Tutkinnan ensimmäisen vaiheen lopussa komissio totesi, että yrityskeskittymän soveltuvuudesta yhteismarkkinoille ja ETA-sopimuksen toimintaan oli vakavia epäilyjä. Erityisesti komissio katsoi, että keskittymällä olisi merkittävä vaikutus Unkarin kaasu- ja sähköalaan, koska kaasun hankinta (tuonti ja kotimainen tuotanto) on lähes kokonaan MOL:n hallinnassa, ja yhtiö valvoo siten pääsyä Unkarin kaasuvarojen ja -infrastruktuurien markkinoille.

Tämän vuoksi komissio aloitti 7. heinäkuuta 2005 sulautuma-asetuksen 6 artiklan 1 kohdan c alakohdan mukaisen menettelyn.

EY:n yrityskeskittymien valvontamenettelyjä koskevien parhaiden käytänteiden 7.2 luvun mukaisesti E.ON sai 20. heinäkuuta ja 2. elokuuta 2005 tilaisuuden tutustua komission hallussa oleviin keskeisiin asiakirjoihin.

Menettely keskeytettiin 2. elokuuta 2005 kahdeksaksi päiväksi sulautuma-asetuksen 10 artiklan 4 kohdan mukaisesti, koska E.ON ei ollut vastannut ajoissa eikä riittävän laajasti asetuksen 11 artiklan 3 kohdan mukaiseen tietopyyntöön.

E.ON:lle toimitettiin väitetiedoksianto 19. syyskuuta 2005. E.ON:n ja MOL:n välisen sopimuksen mukaisesti E.ON:n oikeudelliset edustajat toimittivat MOL:lle väitetiedoksiannon, josta oli poistettu E.ON:n liikesalaisuudet. Pian tämän jälkeen osapuolille myönnettiin lupa tutustua komission hallussa oleviin asiakirjoihin. E.ON ja MOL saivat 3. lokakuuta 2005 asti aikaa esittää huomautuksia väitetiedoksiannossa esitettyihin komission alustaviin tutkimustuloksiin. Tämän jälkeen määräaikaa jatkettiin osapuolten pyynnöstä lokakuun 6. päivään 2005. E.ON:n vastaus vastaanotettiin 5. lokakuuta 2005.

Osapuolet eivät pyytäneet tilaisuutta esittää väitteitä suullisessa kuulemisessa.

Myönsin 21. lokakuuta 2005 Energie Baden-Württemberg AG:lle luvan osallistua menettelyyn kolmantena osapuolena, jonka etua asia koskee. Komissio toimitti samana päivänä kyseiselle yritykselle väitetiedoksiannon yhteenvedon, josta oli poistettu luottamukselliset tiedot.

E.ON tarjoutui tekemään sitoumuksia 20. lokakuuta 2005. Se muutti sitoumuksiaan 11. ja 16. marraskuuta 2005. Perustettavia uusia yrityksiä koskevan markkinatestin perusteella E.ON paransi merkittävästi ehdottamiaan sitoumuksia erityisesti kaasukapasiteetin vapauttamisohjelman keston sekä kaasusopimusten siirtoa koskevien huutokauppojen hintamekanismin osalta.

Minua ei ole pyydetty vahvistamaan markkinaselvityksen puolueettomuutta.

Komissio teki 10. marraskuuta 2005 osapuolten nimenomaisesta pyynnöstä sulautuma-asetuksen 10 artiklan 3 kohdan toisen alakohdan mukaisen päätöksen menettelyn jatkamisesta 11 työpäivällä.

Ehdotettujen sitoumusten ja markkinatestin tuloksista tehdyn analyysin perusteella päätösluonnoksessa todetaan, että ehdotettu keskittymä soveltuu yhteismarkkinoille ja ETA-sopimuksen toimintaan.

Edellä olevan perusteella katson, että kaikkien menettelyyn osallistuneiden oikeutta tulla kuulluksi on noudatettu.